## Rješenje kojim se trgovačkom društvu Jadran-Galenski laboratorij d.d., Rijeka, odobrava prospekt o izdavanju korporacijskih obveznica, javnom ponudom, ...

### NN 52/2007 (23.5.2007.), Rješenje kojim se trgovačkom društvu Jadran-Galenski laboratorij d.d., Rijeka, odobrava prospekt o izdavanju korporacijskih obveznica, javnom ponudom, ...

# HRVATSKA AGENCIJA ZA NADZOR FINANCIJSKIH USLUGA

**1711**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) i članka 22. stavka 4. Zakona o tržištu vrijednosnih papira
(»Narodne novine«, broj 84/02 i 138/06), Na temelju zahtjeva društva Jadran-Galenski
laboratorij d.d., Rijeka, Pulac b.b., za odobrenje prospekta o izdavanju
korporacijskih obveznica javnom ponudom i odobrenje objavljivanja podataka
prilikom uvrštenja obveznica u prvu kotaciju Zagrebačke burze, Uprava Hrvatske
agencije za nadzor financijskih usluga, na sjednici održanoj 17. svibnja 2007.
godine, donijela je

## RJEŠENJE

1. Trgovačkom društvu Jadran-Galenski laboratorij d.d., Rijeka, Pulac b.b.,
odobrava se prospekt o izdavanju korporacijskih obveznica, javnom ponudom, u
nematerijaliziranom obliku, na ime, u ukupnom iznosu od 125.000.000,00 kuna, u
denominaciji od HRK 1, dospijeća 2012. godine.
2. Trgovačkom društvu, Jadran-Galenski laboratorij d.d., Rijeka, Pulac b.b.,
odobrava se objavljivanje podataka iz prospekta iz točke 1. prilikom uvrštenja
obveznica u prvu kotaciju, a nakon što Hrvatskoj agenciji za nadzor financijskih
usluga u roku od sedam dana od isteka roka za uplatu obveznica, dostavi
obavijest o broju i postotku upisanih i uplaćenih obveznica te osobama koje su
upisale i uplatile obveznice.
3. Ovo rješenje objavit će se u »Narodnim novinama«.

```
Obrazloženje
```

Trgovačko društvo Jadran-Galenski laboratorij d.d., Rijeka, Pulac b.b. (u
daljnjem tekstu: Izdavatelj), podnijelo je 30. ožujka 2007. godine, Zahtjev za
odobrenje prospekta o izdavanju korporacijskih obveznica javnom ponudom u iznosu
od 125.000.000,00 kuna i odobrenje objavljivanja podataka prilikom uvrštenja
obveznica u prvu kotaciju Zagrebačke burze, te dokumentaciju u privitku,
sukladno odredbama Zakona o tržištu vrijednosnih papira (»Narodne novine«, broj
84/02 i 138/06, u daljnjem tekstu: Zakon) i Pravilnika o sadržaju zahtjeva i
prilozima za odobrenje prospekta i skraćenom prospektu (»Narodne novine«, broj
118/03, u daljnjem tekstu: Pravilnik). Dokumentacija je dopunjena 9. svibnja
2007. godine.
Sukladno Odluci Uprave Izdavatelja o odobrenju izdavanja korporacijskih
obveznica od 27. ožujka 2007. godine i Odluci nadzornog odbora Izdavatelja o
davanju suglasnosti na Odluku Uprave o odobrenju izdavanja korporacijskih
obveznica od 27. ožujka 2007. godine, Izdavatelj izdaje korporacijske obveznice
javnom ponudom, u nematerijaliziranom obliku, na ime, u ukupnom iznosu
od125.000.000,00 kuna, u denominaciji od HRK 1, dospijeća 2012. godine.
Prinos izdanja obveznica utvrdit će se na temelju prinosa na jednogodišnje
trezorske zapise Ministarstva financija Republike Hrvatske uvećanog za premiju
rizika instrumenta Izdavatelja, koja će odražavati kreditni rizik Izdavatelja te
trenutačnu situaciju na tržištu kapitala.
Kamatna stopa utvrđivat će se jednom godišnje za sljedeće jednogodišnje
razdoblje. Kamatna stopa će se odrediti na temelju prosječne kamatne stope na
posljednje 4 aukcije jednogodišnjih trezorskih zapisa Ministarstva financija
Republike Hrvatske koje prethode datumu izdanja (kod utvrđivanja kamatne stope
za prvu godinu); odnosno na temelju prosječne kamatne stope na 4 aukcije
jednogodišnjih trezorskih zapisa Ministarstva financija Republike Hrvatske koje
prethode datumu kraja razdoblja obračuna kamatne stope tekućeg razdoblja, uz
uvjet da zadnja aukcija koja se uzima u obračun je ona koja je završila
najkasnije 4 radna dana prije kraja navedenog razdoblja (kod utvrđivanja kamatne
stope za razdoblje koje započinje godinu dana nakon izdanja, a završava datumom
dospijeća), uvećane za premiju rizika instrumenta Izdavatelja.
O iznosu kamatne stope za sljedeće razdoblje investitori će biti obaviješteni
najkasnije tri dana prije kraja tekućeg razdoblja obračuna kamate. Cijena
izdanja utvrdit će se na temelju prinosa i kamatne stope (kupona).
Razdoblje upisa obveznica trajat će pet radnih dana od dana otvaranja upisa,
koji će biti utvrđen i objavljen u javnom pozivu na upis obveznica u dnevnim
novinama. Sukladno odredbi članka 24. stavak 1. Zakona, izdavatelj je obvezan
javni poziv na upis obveznica i prospekt objaviti u roku od 30 dana od dana
dostave rješenja Agencije kojim se odobrava izdavanje obveznica javnom ponudom.
Razdoblje uplate trajat će jedan radni dan počevši od drugog radnog dana nakon
zatvaranja razdoblja upisa. Datum i vrijeme raz­doblja uplate bit će naznačeni u
javnom pozivu na upis obveznica. Obveznice će biti uplaćene u razdoblju uplate
prema instrukciji plaćanja koju će Agent izdanja, Privredna banka Zagreb d.d.,
Zagreb, Račkoga 6, neposredno uručiti prilikom upisa, ukoliko je riječ o
fizičkoj osobi ili poslati jedan radni dan nakon zatvaranja razdoblja upisa,
ukoliko je riječ o institucionalnom investitoru. Dan razdoblja uplate je datum
izdanja obveznica.
Izdavatelj je sukladno odredbi članka 4. stavak 2. točka 1. i odredbi članka 4.
stavka 4. točka 3. Pravilnika o vrsti i visini naknada i administrativnih
pristojbi Hrvatske agencije za nadzor financijskih usluga (»Narodne novine« br.
45/06 i 11/07), uplatio propisane naknade i administrativne pristojbe.
U provedenom postupku utvrđeno je da su Zahtjevu Izdavatelja za odobrenje
prospekta o izdavanju korporacijskih obveznica javnom ponudom i za odobrenje
objavljivanja podataka prilikom uvrštenja obveznica u prvu kotaciju, priloženi
svi prilozi propisani Zakonom i Pravilnikom i da podneseni Prospekt sadrži sve
podatke u skladu s odredbom članka 21. Zakona, te da isti podaci mogu biti
objavljeni prilikom uvrštenja obveznica u prvu kotaciju, pa je sukladno članku
22. stavak 4. i članku 96. stavak 4. Zakona, riješeno kao u izreci.
Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/5
Urbroj: 326-111/07-3
Zagreb, 17. svibnja 2007.

Predsjednik Uprave
**Ante Samodol**, v. r.

Rješenje, NN 52/2007-1711
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)